title: Komisijos įgyvendinimo reglamentas (ES) 2020/1121 2020 m. liepos 29 d. dėl naudotojų statistinių duomenų ir grįžtamosios informacijos apie paslaugų teikimą naudojantis bendraisiais skaitmeniniais vartais rinkimo ir keitimosi jais pagal Europos Parlamento ir Tarybos reglamentą (ES) 2018/1724 (Tekstas svarbus EEE)

text:
2020 7 30

                  LT

                  Europos Sąjungos oficialusis leidinys

                  L 245/3

         KOMISIJOS ĮGYVENDINIMO REGLAMENTAS (ES) 2020/1121
         2020 m. liepos 29 d.
         dėl naudotojų statistinių duomenų ir grįžtamosios informacijos apie paslaugų teikimą naudojantis bendraisiais skaitmeniniais vartais rinkimo ir keitimosi jais pagal Europos Parlamento ir Tarybos reglamentą (ES) 2018/1724
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2018 m. spalio 2 d. Europos Parlamento ir Tarybos reglamentą (ES) 2018/1724, kuriuo sukuriami bendrieji skaitmeniniai vartai, skirti suteikti prieigą prie informacijos, procedūrų ir pagalbos bei problemų sprendimo paslaugų, ir kuriuo iš dalies keičiamas Reglamentas (ES) Nr. 1024/2012 (1), ypač į jo 24 straipsnio 4 dalį ir 25 straipsnio 5 dalį,
         kadangi:

                     (1)

                     Reglamento (ES) 2018/1724 24 straipsniu reikalaujama, kad kompetentingos institucijos ir Komisija užtikrintų, jog būtų renkami statistiniai duomenys apie naudotojų apsilankymus to reglamento 2 straipsnio 1 dalimi nustatytuose bendruosiuose skaitmeniniuose vartuose (toliau – vartai) ir su jais susietuose tinklalapiuose. Be to, reikalaujama, kad kompetentingos institucijos, pagalbos ir problemų sprendimo paslaugų teikėjai, kaip nurodyta Reglamento (ES) 2018/1724 7 straipsnio 3 dalyje, ir Komisija rinktų apibendrintus duomenis apie prašymų suteikti pagalbos bei problemų sprendimo paslaugas skaičių, kilmę ir dalyką, taip pat apie atsakymo į prašymus laiką ir dalytųsi tais duomenimis;

                     (2)

                     Reglamento (ES) 2018/1724 25 straipsniu reikalaujama, kad Komisija vartų paslaugomis besinaudojantiems asmenims suteiktų priemonę pateikti anonimiškai pastabų apie prisijungus prie vartų teikiamų paslaugų bei informacijos ir bendrosios naudotojų sąsajos kokybę ir prieinamumą. Be to, reikalaujama, kad Komisija užtikrintų, jog prieiga prie tos priemonės naudotojams būtų suteikiama visuose su vartais susietuose tinklalapiuose. Tokia pati prievolė taikoma ir kompetentingoms institucijoms, nebent jų tinklalapiuose jau yra kita panašias funkcijas atliekanti naudotojų grįžtamosios informacijos rinkimo priemonė;

                     (3)

                     naudotojų statistinių duomenų ir naudotojų grįžtamosios informacijos rinkimo ir dalijimosi jais metodas ir taisyklės įtraukiami į vieną įgyvendinimo aktą, nes apibrėžti duomenys bus renkami ir prieinami naudojantis bendra valdymo sistema ir bendra duomenų saugykla. Duomenimis naudosis ir nacionaliniai koordinatoriai, ir Komisija, stebėdami, ar naudojantis vartais teikiamos paslaugos atitinka kokybės kriterijus, ir gerindami bendrųjų skaitmeninių vartų veikimą;

                     (4)

                     siekiant surinkti naudotojų statistinius duomenis ir grįžtamąją informaciją, kuriuos būtų galima lyginti ir naudoti Reglamente (ES) 2018/1724 nustatytais tikslais, ir sudaryti palankesnes sąlygas derinti duomenis ir susijusias paslaugas, būtina nurodyti kontekstinius duomenis, kuriuos privaloma pateikti kartu su naudotojų statistiniais duomenimis ir grįžtamąja informacija. Į šiuos kontekstinius duomenis reikėtų įtraukti URL ir informaciją apie atitinkamo tinklalapio turinį. Paslaugų teikėjai turėtų įtraukti šią informaciją kaip žymenis į interneto svetainių metaduomenis arba tiesiogiai į nuorodų saugyklą. Komisija turėtų naudoti priemonę, kuria žymenų duomenys automatiniu būdu būtų paimami iš interneto svetainių. Todėl žymenų duomenų struktūra ir formatas turi būti tokie, kad priemonė juos atpažintų;

                     (5)

                     siekiant sudaryti lengvesnes sąlygas pagal Reglamento (ES) 2018/1724 24 straipsnį rinkti naudotojų statistinius duomenis, susijusius su naudotojų nuomone apie tinklalapius, į kuriuos galima patekti per vartus, tuos statistinius duomenis reikėtų rinkti automatiškai naudojantis žiniatinklio duomenų analizės priemonėmis ir reguliariai bei automatiškai įkeliant į bendrą duomenų saugyklą;

                     (6)

                     jeigu, siekiant užtikrinti nacionalinių IRT sprendimų ir bendrų IT priemonių sąveiką, reikia pateikti papildomus techninius paaiškinimus, Komisija tuos paaiškinimus turėtų teikti konsultuodamasi su vartų koordinavimo grupe. Vartų koordinavimo grupė turėtų aptarti konkrečias veiklos priemones, taikomas tada, kai reikia rinkti ir perduoti pagalbos ir problemų sprendimo paslaugų teikėjų duomenis, taip pat išsamius apklausos klausimus;

                     (7)

                     Reglamentu (ES) 2018/1724 nustatomas vėlesnis terminas – 2023 m. gruodžio 12 d., iki kurio reikia suskaitmeninti II priede išvardytas procedūras. Todėl iki 2023 m. gruodžio 12 d. reikėtų rinkti tik tuos vartotojų statistinius duomenis ir grįžtamąją informaciją apie minėtas procedūras, kurie yra susiję su tinklalapiais, kuriuose yra skelbiamas procedūros paaiškinimas;

                     (8)

                     Reglamentu (ES) 2018/1724 nustatomas vėlesnis terminas – 2022 m. gruodžio 12 d., iki kurio savivaldos institucijos turi pateikti informaciją, paaiškinimus ir nurodymus. Todėl iki 2022 m. gruodžio 12 d. šiuo reglamentu nustatyti reikalavimai turėtų būti taikomi tik savivaldos institucijų administruojamiems tinklalapiams, apie kurių nuorodas saugyklai pranešta iki šio termino pabaigos;

                     (9)

                     atsižvelgiant į įvairias bylų nagrinėjimo sistemas, Reglamento (ES) 2018/1724 24 straipsnio 2 dalyje nurodytų kategorijų statistinius duomenis turėtų būti leidžiama rinkti ir automatiškai, ir rankiniu būdu;

                     (10)

                     bendrųjų skaitmeninių vartų paskirtis – sudaryti lengvesnes sąlygas piliečiams ir įmonėms naudotis savo teisėmis bendrojoje rinkoje, suteikiant vartotojams patogią prieigą prie informacijos apie teises ir taisykles, taikomas tarpvalstybinei veiklai. Siekiant išsiaiškinti, kokie yra konkretūs tarpvalstybinių naudotojų poreikiai ir interesai, reikėtų rinkti statistinius duomenis apie paslaugas, teikiamas šiems naudotojams prisijungus prie vartų, pavyzdžiui, statistinius duomenis apie šalis, kurių naudotojai jungiasi prie vartų tinklalapių, ir tarpvalstybinių naudotojų, kurie, prisijungę prie vartų, kreipiasi į pagalbos ir problemų sprendimo paslaugų teikėjus, skaičių;

                     (11)

                     pagalbos ir problemų sprendimo paslaugų teikėjai, kaip apibrėžta šiame reglamente, turėtų rinkti prašymus, susijusius su teisėmis, pareigomis, taisyklėmis ir procedūromis, nustatytomis Sąjungos ir nacionaline teise, taikoma naudotojams, kurie informacijos srityse, išvardytose Reglamento (ES) 2018/1724 I priede, naudojasi arba ketina naudotis vidaus rinkos srities Sąjungos teisėje įtvirtintomis savo teisėmis. Jeigu pagalbos ir problemų sprendimo paslaugų teikėjas gauna prašymų, kurie nepatenka į Reglamento (ES) 2018/1724 taikymo sritį, jis turėtų kuo greičiau atskirti tokius prašymus nuo prašymų, susijusių su sritimis, kurioms taikomas minėtas reglamentas;

                     (12)

                     jeigu pagalbos ir problemų sprendimo paslaugų teikėjai jau renka statistinius duomenis pagal galiojančius Sąjungos teisės aktus arba susitarimus su Komisija, pagalbos ir problemų sprendimo paslaugų teikėjai arba tinklo valdytojai turėtų užtikrinti, kad būtų renkami ir į bendrą duomenų saugyklą perkeliami ir statistiniai duomenys, kuriems taikomas Reglamentas (ES) 2018/1724;

                     (13)

                     paslaugų teikėjai turėtų suteikti naudotojams galimybę grįžtamąją informaciją pateikti visuose su vartais susietuose tinklalapiuose, nesvarbu, ar naudotojai į šiuos puslapius pateko per Reglamento (ES) 2018/1724 2 straipsnio 1 dalyje nurodytą bendrąją naudotojų sąsają, ar per bet kurį interneto portalą ar paieškos sistemą;

                     (14)

                     siekiant užtikrinti grįžtamosios informacijos palyginamumą, reikia nustatyti bendras taisykles dėl naudotojų grįžtamosios informacijos apie paslaugas, teikiamas prisijungus prie vartų, perdavimo į bendrą duomenų saugyklą. Be to, paslaugų teikėjai turėtų nustatyti ir susieti savo naudotojų grįžtamosios informacijos rinkimo priemonėse skelbiamus klausimus ir įverčius su bendroje naudotojų grįžtamosios informacijos rinkimo priemonėje skelbiamais klausimais ir įverčiais arba prireikus juos suderinti. Paslaugų teikėjai neturėtų pateikti nuorodos į apklausą su išsamiais klausimais, jei į jų alternatyvias naudotojų grįžtamosios informacijos rinkimo priemones jau įtraukta panašių klausimų. Tokiais atvejais jie taip pat turėtų nustatyti ir suderinti šiuos klausimus su bendroje naudotojų grįžtamosios informacijos rinkimo priemonėje paskelbtos išsamios apklausos klausimais;

                     (15)

                     naudotojams turėtų būti suteikta galimybė pateikti grįžtamąją informaciją apie tai, ar informacija apie procedūras yra suprantama naudotojui ir ar lengva naudotis internetinėmis procedūromis, nurodytomis Reglamento (ES) 2018/1724 2 straipsnio 2 dalies b punkte, ir to reglamento 2 straipsnio 1 dalyje nurodyta bendrąja naudotojų sąsaja. Paslaugų teikėjams turėtų būti suteikta galimybė nuspręsti, kada ir kur pasiūlyti procedūrų naudotojams pateikti grįžtamąją informaciją. Nuorodą į grįžtamosios informacijos rinkimo priemonę jie gali įtraukti į tinklalapį, kuriame galima inicijuoti procedūrą, į prašymo gavimo patvirtinimą, į atliktos procedūros rezultatą, jei jis naudotojams pateikiamas iš karto po prašymo pateikimo, arba į tinklalapį, kuriame pateikiama informacija apie procedūrą. Jeigu viename tinklalapyje būtų du kvietimai pateikti grįžtamąją informaciją: vienas kvietimas – dėl procedūros kokybės ir prieinamumo, kitas – dėl joje pateikiamos informacijos apie šią procedūrą, reikėtų suprantamai paaiškinti grįžtamosios informacijos abiem klausimais pateikimo tikslą, kad naudotojai išvengtų neaiškumų;

                     (16)

                     jeigu tai yra Reglamento (ES) 2018/1724 III priede išvardytos ir 7 straipsnyje nurodytos pagalbos ir problemų sprendimo paslaugos, kvietimas pateikti grįžtamąją informaciją turėtų būti siunčiamas naudotojams, su kuriais galima susisiekti skaitmeninėmis priemonėmis iš karto po paslaugos suteikimo. Jeigu dėl paslaugos pobūdžio sprendimui įgyvendinti ar konsultacijai suteikti reikia šiek tiek laiko, netrukus po to, kai išnagrinėjus prašymą pateikiamas galutinis atsakymas, tarnyboms turėtų būti leidžiama išsiųsti kvietimą pateikti grįžtamąją informaciją, nes taip naudotojas gali patikrinti, ar sprendimas ar konsultacija yra veiksmingi praktiškai;

                     (17)

                     renkant pagal šį reglamentą naudotojų statistinius duomenis ir grįžtamąją informaciją ir jais keičiantis, neturėtų būtų tvarkomi vartų paslaugomis besinaudojančių piliečių ir įmonių asmens duomenys (2). Bendroje naudotojų grįžtamosios informacijos rinkimo priemonėje turėtų būti įspėjimas naudotojams laisvos formos teksto laukelyje nenurodyti jokių asmens duomenų;

                     (18)

                     Komisijos sprendimas (ES, Euratomas) 2017/46 (3) taikomas bendrai naudotojų grįžtamosios informacijos rinkimo priemonei, sujungimo paslaugai, kuria naudojantis galima perduoti naudotojų grįžtamąją informaciją, kai naudojama alternatyvi naudotojų grįžtamosios informacijos rinkimo priemonė, ir bendrai duomenų saugyklai;

                     (19)

                     Reglamento (ES) 2018/1724 24 straipsnio 1, 2 ir 3 dalys, taip pat 25 straipsnio 1–4 dalys taikomos nuo 2020 m. gruodžio 12 d., todėl šiuo reglamentu nustatyti reikalavimai taip pat turėtų būti taikomi nuo šios datos;

                     (20)

                     šiame reglamente nustatytos priemonės atitinka Bendrųjų skaitmeninių vartų komiteto nuomonę,

               PRIĖMĖ ŠĮ REGLAMENTĄ:

            I SKYRIUS

            Bendrosios nuostatos

            1 straipsnis
            Terminų apibrėžtys
            Šiame reglamente vartojamų terminų apibrėžtys:

                        1)

                        bendra naudotojų grįžtamosios informacijos rinkimo priemonė – pagal Reglamento (ES) 2018/1724 25 straipsnio 1 dalį Komisijos sukurta grįžtamosios informacijos rinkimo priemonė;

                        2)

                        alternatyvi naudotojų grįžtamosios informacijos rinkimo priemonė – bet kokia kita grįžtamosios informacijos rinkimo priemonė, kurios funkcinės galimybės panašios į grįžtamosios informacijos rinkimo priemonės ir kuri gali būti naudojama kompetentingos institucijos tinklalapiuose paslaugų kokybei stebėti, kaip nurodyta Reglamento (ES) 2018/1724 25 straipsnio 4 dalyje, arba kuria gali naudotis Reglamento (ES) 2018/1724 III priede išvardytų ir 7 straipsnyje nurodytų pagalbos ir problemų sprendimo paslaugų naudotojai;

                        3)

                        bendra valdymo sistema – sąsaja, suteikianti paslaugų teikėjams prieigą prie vartų valdymo funkcijų, įskaitant prieigą prie nuorodų saugyklos, nustatytos Reglamento (ES) 2018/1724 19 straipsniu;

                        4)

                        bendra duomenų saugykla – su bendra valdymo sistema susieta duomenų valdymo priemonė, kuria naudojantis galima rinkti, saugoti, analizuoti ir pavaizduoti pagal Reglamento (ES) 2018/1724 24 ir 25 straipsnius surinktus naudotojų statistinius duomenis ir grįžtamąją informaciją ir jais dalytis;

                        5)

                        paslaugų teikėjai:

                                    a)

                                    Reglamento (ES) 2018/1724 3 straipsnio 4 punkte apibrėžtos kompetentingos institucijos;

                                    b)

                                    Komisija ir Sąjungos institucijos, įstaigos ir organai, teikiantys informaciją, taikantys procedūras ir teikiantys pagalbos ar problemų sprendimo paslaugas, kurioms taikomas Reglamentas (ES) 2018/1724;

                                    c)

                                    Reglamento (ES) 2018/1724 7 straipsnio 3 dalyje nurodyti pagalbos ir problemų sprendimo paslaugų teikėjai;

                        6)

                        tinklo valdytojas – Komisija ir Sąjungos institucijos, įstaigos ir organai arba subjektas, atsakingi už pagalbos ir problemų sprendimo paslaugas teikiančių tarnybų, kurios visose arba daugumoje valstybių narių atlieka panašias funkcijas, darbo koordinavimą.

            2 straipsnis
            Kontekstiniai duomenys

               1.   Kartu su naudotojų statistiniais duomenimis ir naudotojų grįžtamosios informacijos duomenimis, susijusiais su informaciniais tinklalapiais, susietais su vartais, paslaugų teikėjai perduoda tinklalapio, su kuriuo susiję naudotojų statistiniai duomenys arba naudotojų grįžtamoji informacija, URL.

               2.   Paslaugų teikėjai užtikrina, kad kontekstiniai duomenys, įskaitant apibūdinamuosius elementus, pagal kuriuos galima nustatyti interneto svetainės, kuriai priklauso URL, turinį, būtų:

                           a)

                           pateikiami kaip visų puslapių, kurie priklauso vartams ir kurių struktūra bei formatas yra tokie, kad 4 dalyje nurodyta priemonė juos galėtų atpažinti, metaduomenų dalis arba

                           b)

                           siunčiami tiesiai į nuorodų saugyklą kartu su atitinkamu URL.

               3.   Toliau nurodomi rodikliai, įtraukti į 2 dalyje nurodytus apibūdinamuosius elementus, kurie siejami su įvairių tipų puslapiais, kaip nurodyta I priede:

                           a)

                           valstybė narė;

                           b)

                           regioninis arba vietos rodiklis, kai pateikiama informacija yra naudojama tik regiono arba vietos lygmeniu;

                           c)

                           kalba, kuria pateikiama informacija puslapyje;

                           d)

                           žymuo, rodantis, kad puslapis yra vartų dalis;

                           e)

                           puslapyje nurodytos paslaugos (-ų) rūšis: informavimo, procedūrinė arba pagalbos ir problemų sprendimo paslauga;

                           f)

                           aptariamos temos, kaip nurodyta Reglamento (ES) 2018/1724 I priede, arba pagalbos ir problemų sprendimo paslaugos, nurodytos to reglamento III priede arba susietos su vartais pagal to reglamento 7 straipsnį, nuoroda.

               4.   Komisija sukuria priemonę, kuria žymenų duomenys tiesiogiai paimami iš vartams priklausančių tinklalapių ir išsaugomi bendroje duomenų saugykloje kartu su atitinkamais URL.

            II SKYRIUS

            Statistiniai duomenys

            3 straipsnis
            Su informavimo paslaugomis susijusių statistinių duomenų rinkimas ir perdavimas

               1.   Visi paslaugų teikėjai renka ir perduoda statistinius duomenis apie visų vartams priklausančių ir jų administruojamų tinklalapių, kuriuose pateikiama informacijos apie taisykles ir pareigas, procedūras ir pagalbos bei problemų sprendimo paslaugas, peržiūrų skaičių per ataskaitinį laikotarpį, suskirstydami jas pagal:

                           a)

                           šalis, kurių naudotojai naudojasi tinklalapiu;

                           b)

                           į tinklalapį patekti naudojamų priemonių rūšis.

               2.   Paslaugų teikėjai užtikrina, kad 1 dalyje nurodytiems statistiniams duomenims rinkti naudojama žiniatinklio duomenų analizės priemonė atitiktų II priede išvardytus techninius sąveikos reikalavimus ir statistinius duomenis būtų galima automatiškai persiųsti į bendrą duomenų saugyklą.

               3.   Paslaugų teikėjai, naudodamiesi Komisijos sukurta programų sąsaja, kartą per mėnesį persiunčia 1 dalyje nurodytus statistinius duomenis kartu su tinklalapių, su kuriais jie yra susiję, URL į bendrą duomenų saugyklą.

               4.   Paslaugų teikėjui, kuris pabandė persiųsti pagal 3 dalį statistinius duomenis į bendrą duomenų saugyklą, atsiunčiamas automatinis patvirtinimas, kad duomenys sėkmingai perduoti, arba perspėjimas, kad duomenų perdavimas nesėkmingas.

            4 straipsnis
            Su pagalbos ir problemų sprendimo paslaugomis susijusių statistinių duomenų rinkimas, apibendrinimas ir perdavimas

               1.   Šiame skyriuje prašymas suteikti pagalbos bei problemų sprendimo paslaugą reiškia bet kokį prašymą, pateiktą užpildžius internetinę formą, e. paštu ar bet kokia kita ryšio priemone. Jeigu pagalbos ir problemų sprendimo paslaugų teikėjai arba tinklo valdytojai nusprendžia, kad nėra galimybių įtraukti statistinių duomenų apie telefonu, per pokalbius internetu arba asmeninius apsilankymus perduotus prašymus, jie apie tai praneša Komisijai.

               2.   Pagalbos ir problemų sprendimo paslaugų teikėjai arba tinklo valdytojai bendrai duomenų saugyklai nurodo pateiktų prašymų skaičių, suskirstydami prašymus taip:

                           a)

                           iš piliečių arba įmonių gauti prašymai;

                           b)

                           iš naudotojų, kurių atvejis yra tarpvalstybinio pobūdžio, arba naudotojų, kurių atvejis yra nacionalinio pobūdžio, gauti prašymai.

                     Prašymų skirstyti į a ir b punktuose nurodytas kategorijas nereikia, jeigu paslauga teikiama tik vienos iš dviejų kategorijų, nurodytų a ir b punktuose, naudotojams.

               3.   Taikant 2 dalies b punktą, naudotojas, kurių atvejis yra tarpvalstybinio pobūdžio, yra naudotojas, kurio atvejis bet kokiu požiūriu neapsiriboja tik viena valstybe nare.

               4.   Siekdamas surinkti statistinių duomenų apie pateiktų konkrečių prašymų dalyką, pagalbos ir problemų sprendimo paslaugų teikėjas arba tinklo valdytojas, prieš tai, kai paslauga bus įtraukta į vartus, pateikia Komisijai įvairių dalykų kategorijų sąrašą.

               5.   Atsakymo į prašymą laikas, pradedamas skaičiuoti nuo prašymo gavimo iki galutinio atsakymo arba klausimo nagrinėjimo pabaigos, taip pat, kaip ir taikytini terminai, kurių reikia laikytis, arba paslaugai suteikti reikalingas apytikris arba numatomas laikas, kaip nurodyta Reglamento (ES) 2018/1724 11 straipsnio 1 dalies d punkte.

               6.   Atsakymo į prašymus laikai skaičiuojami kaip atsakymo į prašymus laikų vidurkis kalendorinėmis dienomis per 6 mėnesių laikotarpį.

               7.   Surenkami ir apibendrinami kiekvieno atskiro pagalbos ir problemų sprendimo paslaugos teikėjo statistiniai duomenys ir nurodoma paslaugos teikėjo valstybė narė. Prieš įtraukiant paslaugą į vartus, Komisija susitaria su pagalbos ir problemų sprendimo paslaugos teikėju arba su tinklo valdytoju dėl statistinių duomenų persiuntimo į bendrą duomenų saugyklą sąlygų.

               8.   Pagalbos ir problemų sprendimo paslaugų teikėjai arba tinklo valdytojai persiunčia apibendrintus statistinius duomenis du kartus per metus. Nuo sausio 1 d. iki birželio 30 d. surinkti suvestiniai statistiniai duomenys perduodami iki rugpjūčio 31 d., o nuo liepos 1 d. iki gruodžio 31 d. – iki kitų metų vasario 28 d., jeigu su Komisija nebuvo kitaip susitarta.

            5 straipsnis
            Prieiga prie statistinių duomenų ir jų saugojimas

               1.   Pagal šio skyriaus nuostatas apibendrinti ir persiųsti statistiniai duomenys saugomi bendroje duomenų saugykloje ne ilgiau kaip 3 metus nuo persiuntimo datos. Pasibaigus šiam laikotarpiui jie automatiškai ištrinami.
               Reikalavimas ištrinti netaikomas duomenims, kurie visuomenei skelbiami pagal Reglamento (ES) 2018/1724 24 straipsnio 3 dalies paskutinį sakinį.

               2.   Komisija užtikrina, kad bendroje valdymo sistemoje nacionaliniai koordinatoriai, paslaugų teikėjai ir Komisija galėtų:

                           a)

                           ieškoti, rūšiuoti ir filtruoti duomenis;

                           b)

                           atvaizduoti duomenis diagramose ir schemose;

                           c)

                           gauti duomenis kaip ataskaitas ir juos atsisiųsti.

            III SKYRIUS

            Naudotojų grįžtamoji informacija

            6 straipsnis
            Bendros naudotojų grįžtamosios informacijos funkcijos

               1.   Į Reglamento (ES) 2018/1724 25 straipsnio 1 dalyje nurodytą bendrą naudotojų grįžtamosios informacijos rinkimo priemonę įtraukiami šie dalykai:

                           a)

                           klausimai, kuriais naudotojai skatinami pateikti grįžtamąją informaciją, naudotojų įverčiai ir laisvos formos teksto laukelis, naudojami tinklalapiuose, kuriuose pateikiama informacija, procedūros ir pagalbos bei problemų sprendimo paslaugos, kaip nurodyta III priede;

                           b)

                           apklausos, į kurias įtraukiami išsamūs klausimai apie informacijos, internetinių procedūrų ir pagalbos bei problemų sprendimo paslaugų kokybę ir kuriose naudotojai raginami dalyvauti, kai tik pateikia pirminę grįžtamąją informaciją;

                           c)

                           automatinis naudotojų grįžtamosios informacijos persiuntimas į bendrą duomenų saugyklą;

                           d)

                           tinklalapio, su kuria yra susijusi naudotojo grįžtamoji informacija, URL nustatymas ir persiuntimas kartu su naudotojo grįžtamąja informacija.

               2.   Rinkdami naudotojų grįžtamąją informaciją apie informaciją ir procedūras, paslaugų teikėjai gali pasirinkti vieną iš variantų – bendros grįžtamosios informacijos rinkimo priemonę su laisvos formos teksto laukeliu arba be jo.

               3.   Komisija užtikrina, kad, naudojantis bendra naudotojų grįžtamosios informacijos rinkimo priemone, bendra valdymo sistema reguliariai siųstų e. pašto pranešimus visiems paslaugų teikėjams, primindama jiems, kad bendroje valdymo sistemoje galima susipažinti su grįžtamąja informacija apie jų teikiamas paslaugas.

               4.   Komisija užtikrina, kad bendra naudotojų grįžtamosios informacijos rinkimo priemone būtų galima naudotis visomis oficialiosiomis Sąjungos kalbomis.

            7 straipsnis
            Alternatyvios naudotojų grįžtamosios informacijos rinkimo priemonių funkcijos

               1.   Paslaugų teikėjų naudojamos alternatyvios naudotojų grįžtamosios informacijos rinkimo priemonės:

                           a)

                           panašūs klausimai ir įverčių sistema, kuria gaunami rezultatai yra panašūs į naudojamus bendroje naudotojų grįžtamosios informacijos rinkimo priemonėje, o pagalbos ir problemų sprendimo paslaugų atveju – laisvos formos teksto laukelis, kuriame naudotojai gali palikti laisvos formos pastabų;

                           b)

                           nuorodos į apklausas, įtrauktas į bendrą naudotojų grįžtamosios informacijos rinkimo priemonę, atsižvelgiant į paslaugos rūšį;

                           c)

                           Komisijos sukurtas mechanizmas, kuriuo naudojantis grįžtamosios informacijos duomenis galima persiųsti į bendrą duomenų saugyklą kartu su tinklalapių, su kuriais susijusi grįžtamoji informacija, URL.

                     Rinkdami naudotojų grįžtamąją informaciją apie informaciją ir procedūras, paslaugų teikėjai gali pasirinkti, ar įterpti laisvos formos teksto laukelį, ar ne.

               2.   Kai vartotojas pateikia atsakymus į 1 dalies a punkte nurodytus klausimus, jam atsiunčiamas patvirtinimas su raginimu pateikti išsamesnių pastabų paspaudžiant 1 dalies b punkte nurodytą nuorodą. Nuoroda naudotojai nukreipiami į bendros naudotojų grįžtamosios informacijos rinkimo priemonės puslapį, kuriame pateikiama apklausa apie atitiktį Reglamente (ES) 2018/1724 nustatytiems kokybės reikalavimams.

               3.   1 dalies b punktas ir 2 dalis netaikomi, kai paslaugų teikėjas jau renka grįžtamąją informaciją apie dalykus, kurie yra panašūs į įtrauktuosius į apklausą.

            8 straipsnis
            Naudotojų grįžtamosios informacijos apie internetines procedūras rinkimas
            Paslaugų teikėjai integruoja bendrą arba alternatyvią naudotojų grįžtamosios informacijos rinkimo priemonę taip, kad naudotojams būtų lengva pateikti grįžtamąją informaciją pateikus prašymą arba tada, kai jie galiausiai nusprendžia prašymo neteikti.

            9 straipsnis
            Pagalbos ir problemų sprendimo paslaugų naudotojų grįžtamosios informacijos rinkimas
            Pagalbos ir problemų sprendimo paslaugų teikėjai užtikrina, kad jų paslaugų naudotojai, su kuriais galima susisiekti skaitmeninėmis priemonėmis, gautų raginimą pateikti grįžtamąją informaciją apie suteiktą paslaugą, o tas raginimas būtų išsiųstas kartu su pagalbos ir problemų sprendimo paslaugų teikėjo galutiniu atsakymu arba netrukus po to, kai jis pateikiamas, tačiau ne vėliau kaip po dešimties darbo dienų.

            10 straipsnis
            Naudotojo grįžtamosios informacijos persiuntimas

               1.   Visa grįžtamoji informacija, kurią naudotojai teikia naudodamiesi bendra naudotojų grįžtamosios informacijos rinkimo priemone, automatiškai persiunčiama į bendrą duomenų saugyklą kartu su 2 straipsnyje nurodytomis URL nuorodomis, kai tik naudotojai ją pateikia.

               2.   Paslaugų teikėjai, grįžtamąją informaciją renkantys alternatyvia naudotojų grįžtamosios informacijos rinkimo priemone, naudojasi 7 straipsnio 1 dalies c punkte nurodytu mechanizmu ir laikosi II priede nustatytų techninių sąveikos reikalavimų, kad naudotojų grįžtamąją informaciją, kai tik jie ją pateikia, būtų galima vienu metu persiųsti ir nacionaliniams naudotojų grįžtamosios informacijos gavėjams, ir bendrai duomenų saugyklai.
               Visą per kalendorinį mėnesį pateiktą grįžtamąją informaciją jie taip pat gali perduoti vienu kartu, tačiau nesinchroniškai per penkias darbo dienas nuo kalendorinio mėnesio pabaigos.

               3.   Alternatyvia naudotojų grįžtamosios informacijos rinkimo priemone besinaudojantys paslaugų teikėjai užtikrina, kad:

                           a)

                           į bendrą duomenų saugyklą būtų perkeliama tik grįžtamoji informacija apie klausimus ir įverčius, kurie atitinka bendroje naudotojų grįžtamosios informacijos rinkimo priemonėje pateiktus klausimus ir įverčius;

                           b)

                           į bendrą duomenų saugyklą nebūtų persiunčiama laisva forma pateikta grįžtamoji informacija;

                           c)

                           tinklalapių, kuriuose renkama grįžtamoji informacija, URL būtų persiunčiami į bendrą duomenų saugyklą kartu su grįžtamąja informacija.

               4.   Jeigu paslaugų teikėjams gali būti taikoma 7 straipsnio 3 dalyje nustatyta išimtis, jie užtikrina, kad grįžtamoji informacija apie klausimus, kurie yra panašūs į įtrauktuosius į apklausą, būtų persiųsta į bendrą duomenų saugyklą.

            11 straipsnis
            Prieiga prie naudotojų grįžtamosios informacijos ir jos saugojimas

               1.   Duomenys apie naudotojų grįžtamąją informaciją saugomi bendroje duomenų saugykloje, susietoje su bendra valdymo sistema.

               2.   Komisija suteikiamos prieigos prie bendroje duomenų saugykloje saugomos naudotojų grįžtamosios informacijos teisės:

                           a)

                           nacionaliniai koordinatoriai ir Komisija turi prieigą prie naudotojų grįžtamosios informacijos, išskyrus laisvos formos pastabas;

                           b)

                           paslaugų teikėjai turi prieigą prie naudotojų grįžtamosios informacijos apie paslaugas, už kurias jie yra atsakingi, įskaitant laisvos formos pastabas, kurias naudotojai pateikia naudodamiesi bendra grįžtamosios informacijos rinkimo priemone.

               3.   Komisija užtikrina, kad naudotojų grįžtamoji informacija bendroje duomenų saugykloje būtų saugoma ne ilgiau kaip 3 metus ir būtų automatiškai ištrinama šiam laikotarpiui pasibaigus.

               4.   Komisija užtikrina, kad, naudodamiesi bendra valdymo sistema, naudotojai galėtų:

                           a)

                           ieškoti grįžtamosios informacijos, ją rūšiuoti ir filtruoti;

                           b)

                           atvaizduoti ją diagramose ir grafikuose;

                           c)

                           gauti duomenis kaip ataskaitas ir juos atsisiųsti.

            12 straipsnis
            Pareigos

               1.   Alternatyvias naudotojų grįžtamosios informacijos rinkimo priemones naudojantys paslaugų teikėjai yra atsakingi už:

                           a)

                           savo priemonių, kuriomis jie renka naudotojų grįžtamąją informaciją pagal Reglamentą (ES) 2018/1724, veikimą;

                           b)

                           vienu kartu arba bet kokiu kitu būdu perduodamos grįžtamosios informacijos persiuntimą į bendrą duomenų saugyklą naudojantis Komisijos suteikiama sujungimo paslauga;

                           c)

                           šiuo reglamentu nustatytų techninių reikalavimų paisymą;

                           d)

                           nacionalinių priemonių, kuriomis renkama ir persiunčiama naudotojų grįžtamoji informacija, saugumą.

               2.   Bendra naudotojų grįžtamosios informacijos rinkimo priemone besinaudojantys paslaugų teikėjai yra atsakingi už nuorodų įtraukimą į tą priemonę pagal šio reglamento nuostatas.

               3.   Komisija yra atsakinga už:

                           a)

                           bendra naudotojų grįžtamosios informacijos rinkimo priemonė veiktų, būtų saugi ir prieinama;

                           b)

                           bendros grįžtamosios informacijos rinkimo priemonės nuorodos būtų įtraukiamos į Sąjungos lygmens tinklalapius;

                           c)

                           būtų teikiama 1 dalies b punkte nurodyta sujungimo paslauga;

                           d)

                           būtų sukurta ir prižiūrima perduodamiems duomenims priimti reikalinga infrastruktūra.

            IV SKYRIUS

            Baigiamosios nuostatos

            13 straipsnis
            Asmens duomenys

               1.   Pagalbos ir problemų sprendimo paslaugų teikėjai arba tinklo valdytojai užtikrina, kad tarp jų apibendrintų ir į bendrą duomenų saugyklą perduodamų statistinių duomenų nebūtų jokių asmens duomenų.

               2.   Bendra naudotojų grįžtamosios informacijos rinkimo priemonė turi suteikti naudotojams galimybę anonimiškai pateikti atsiliepimus apie tai, kaip sekėsi naudotis paslaugomis, prisijungus prie vartų. Laisvos formos teksto laukelyje naudotojams pateikiamas įspėjimas nenurodyti asmens duomenų.

            14 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2020 m. gruodžio 12 d.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. liepos 29 d.

                  Komisijos vardu

                  Pirmininkė

               Ursula VON DER LEYEN

            (1)  OL L 295, 2018 11 21, p. 1.

            (2)  Asmens duomenys pagal 2016 m. balandžio 27 d. Europos Parlamento ir Tarybos reglamentą (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL L 119, 2016 5 4, p. 1).

            (3)  2017 m. sausio 10 d. Komisijos sprendimas (ES, Euratomas) 2017/46 dėl Europos Komisijos ryšių ir informacinių sistemų saugumo (OL L 6, 2017 1 11, p. 40).

            I PRIEDAS
            2 straipsnio 3 dalyje nurodyti ženklinimo rodikliai

                           Į bendrųjų skaitmeninių vartų tinklalapių metaduomenis įtrauktiną ženklinimo informaciją sudarantys privalomieji elementai

                           Bendroji dalis

                           Šalies kodas

                           Subnacionalinis kodas (jei taikoma)

                           Paslaugos pobūdis
                            (*1)

                           Puslapyje vartojama kalba

                           Reglamento (ES) 2018/1724 I priedo taikymo sritis

                           Paslauga, kuriai taikomas Reglamento (ES) 2018/1724 III priedas arba 7 straipsnis

                        Bendrieji skaitmeniniai vartai (BSV)

                        Pagal ISO 3166 dviraidį kodą (EL – Graikija)

                           Pagal NUTS 1–3 arba LAU

                        Pagal ISO 639-1 dviraidį kodą

                        A-Q

                        01-09

                        Visas paslaugos pavadinimas

                        Tinklalapiai, kuriuose pateikiama informacija apie taisykles, teises ir pareigas

                        X

                        x

                           x

                        Informacija

                        x

                        x

                        x

                        Netaikoma

                        Tinklalapiai, kuriuose pateikiama informacija apie procedūras

                        X

                        x

                           x

                        Procedūra

                        x

                        x

                        x

                        Netaikoma

                        Tinklalapiai, kuriuose pateikiama informacija apie pagalbos ir problemų sprendimo paslaugas

                        x

                        x

                           x

                        Pagalba

                        x

                        Netaikoma

                        Netaikoma

                        x

               (*1)  Jei puslapyje pateikiama informacijos apie daugiau nei vienos rūšies paslaugą arba informacijos sričių yra daugiau nei viena, į tą puslapį turi būti įtraukti arba su juo susiejami visi reikšmingi elementai.

            II PRIEDAS

               3 straipsnio 2 dalyje ir 10 straipsnio 2 dalyje nurodyti techniniai reikalavimai

               Duomenų perdavimas

            Programų sąsajos (API) vartuose bus matoma reprezentacinė perdavimo būsena (REST). Kiekvieno paslaugų teikėjo rinkimo sistema gali susijungti su šia API:

                        1)

                        realiuoju laiku, neribojant susijungimų skaičiaus;

                        2)

                        reguliariai, laikantis paslaugų teikėjo pasirinkto tvarkaraščio.

               API saugumas

            Ryšys su API vartais bus apsaugotas API raktu. Kiekvienas paslaugų teikėjas turės specialų API raktą. Šiuo raktu bus apsaugomas ryšys (šifruotas kanalas) ir bus žinoma, kuris paslaugų teikėjas siunčia duomenis (tapatumo nustatymas).
            API raktus galima gauti įdiegus specialią pagalbinę taikomąją programą. Kiekvienas paslaugų teikėjas savo raktą sugeneruos taikomoje programoje, jį atsisiųs ir įsidiegs vietoje.

               Duomenų perdavimo reikalavimai

            Siekiant užtikrinti automatinį duomenų perdavimą, 3 straipsnio 2 dalyje nurodyta žiniatinklio duomenų analizės priemonė ir 10 straipsnio 2 dalyje nurodyta alternatyvi naudotojų grįžtamosios informacijos rinkimo priemonė turi:

                        a)

                        leisti perduoti JSON formato duomenis per REST API;

                        b)

                        naudoti saugų ryšį su hiperteksto persiuntimo protokolu (HTTP), pagrįstą SSL technologija;

                        c)

                        atitikti ISO 8601 reikalavimus dėl datos ir laiko nuorodų. Data ir laikas nurodomi suderintuoju pasauliniu laiku (UTC);

                        d)

                        naudoti unikalų perdavimo identifikatorių. Paslaugų teikėjas persiunčia duomenis su per API gautu unikaliu identifikatoriumi. Jeigu paslaugų teikėjas nusprendžia pakeisti šiuos duomenis, jis turi persiųsti pataisytus duomenis naudodamas tą patį unikalų identifikatorių.

                  Statistinių duomenų persiuntimo dažnumas neturėtų pakeisti JSON rinkmenos struktūros. Pavyzdžiui, JSON gali būti objektų masyvas (po vieną masyvą kiekvienam ataskaitinio laikotarpio statistinių duomenų rinkiniui), kurio ilgis n.
            Komisija pateikia išsamų techninį API aprašymą, kad gautų naudotojų grįžtamąją informaciją ir statistinius duomenis.

            III PRIEDAS

               Su naudotojų grįžtamąja informacija susiję klausimai, nurodyti 6 straipsnio 1 dalies a punkte ir pateikti bendroje naudotojų grįžtamosios informacijos priemonėje:

                        1)

                        Klausimai dėl tinklalapiuose skelbiamos informacijos

                                    •

                                    Ar radote tai, ko ieškojote? (tarpusavyje nesuderinamos galimybės: TAIP / NE / IŠ DALIES) [privalomas laukelis] (*1)

                                    •

                                    Įvertinkite šį puslapį (vertinama žvaigždutėmis nuo 1 iki 5) [privalomas laukelis]

                                    •

                                    Ką reiktų tobulinti (laisvos formos teksto laukelis) [neprivalomas laukelis]

                        2)

                        Su procedūromis susiję klausimai

                                    •

                                    Įvertinkite, ar buvo lengva taikyti šią procedūrą (vertinama žvaigždutėmis nuo 1 iki 5) [privalomas laukelis]

                                    •

                                    Ką reiktų tobulinti (laisvos formos teksto laukelis) [neprivalomas laukelis]

                        3)

                        Klausimai, susiję su pagalbos ir problemų sprendimo paslaugomis

                                    •

                                    Įvertinkite suteiktą paslaugą (žvaigždutės reitingas nuo 1 iki 5) [privalomas laukelis]

                                    •

                                    Ką reiktų tobulinti (laisvos formos teksto laukelis) [neprivalomas laukelis]

                  Naudotojų grįžtamosios informacijos apie informaciją ir procedūras rinkimo priemonės versijos bus dvi: viena versija – su laisvos formos teksto laukeliu, kita – be laisvos formos teksto laukelio, kad paslaugų teikėjai galėtų pasirinkti, kurią iš jų naudoti pagal 6 straipsnio 2 dalį.

               (*1)  Suskliaustame tekste „[...]“ paaiškinama, kurie laukeliai bus naudojami bendroje naudotojų atsiliepimų rinkimo priemonėje.


title: Tarybos įgyvendinimo reglamentas (ES) 2020/1124 2020 m. liepos 30 d. kuriuo įgyvendinamas Reglamentas (ES) 2016/1686, kuriuo nustatomos papildomos ribojamosios priemonės, taikomos ISIL („Da’esh“) ir „Al-Qaida“ bei su jomis susijusiems fiziniams ir juridiniams asmenims, subjektams ar organizacijoms

text:
30.7.2020

                  LT

                  Europos Sąjungos oficialusis leidinys

                  L 246/1

         TARYBOS ĮGYVENDINIMO REGLAMENTAS (ES) 2020/1124
         2020 m. liepos 30 d.
         kuriuo įgyvendinamas Reglamentas (ES) 2016/1686, kuriuo nustatomos papildomos ribojamosios priemonės, taikomos ISIL („Da’esh“) ir „Al-Qaida“ bei su jomis susijusiems fiziniams ir juridiniams asmenims, subjektams ar organizacijoms
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. rugsėjo 20 d. Tarybos reglamentą (ES) 2016/1686, kuriuo nustatomos papildomos ribojamosios priemonės, taikomos ISIL (Da’esh) ir Al-Qaida bei su jomis susijusiems fiziniams ir juridiniams asmenims, subjektams ar organizacijoms (1), ypač į jo 4 straipsnio 1 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2016 m. rugsėjo 20 d. Taryba priėmė Reglamentą (ES) 2016/1686;

                     (2)

                     atsižvelgiant į nuolatinę grėsmę, kurią kelia ISIL („Da’esh“) ir „Al-Qaida“ bei su jomis susiję fiziniai ir juridiniai asmenys, subjektai ar organizacijos, į Reglamento (ES) 2016/1686 I priede pateiktą fizinių ir juridinių asmenų, subjektų ir organizacijų sąrašą turėtų būti įtrauktas dar vienas asmuo;

                     (3)

                     todėl Reglamentas (ES) 2016/1686 turėtų būti atitinkamai iš dalies pakeistas,

               PRIĖMĖ ŠĮ REGLAMENTĄ:

            1 straipsnis
            Reglamento (ES) 2016/1686 I priedas iš dalies keičiamas taip, kaip išdėstyta šio reglamento priede.

            2 straipsnis
            Šis reglamentas įsigalioja jo paskelbimo Europos Sąjungos oficialiajame leidinyje dieną.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. liepos 30 d.

                  Tarybos vardu

                  Pirmininkas

               M. ROTH

            (1)  OL L 255, 2016 9 21, p. 1.

            PRIEDAS
            Į Reglamento (ES) 2016/1686 I priede pateiktą sąrašą įtraukiamas šis įrašas:

                           „6.

                           Bryan D’ANCONA; gimimo data: 1997 m. sausio 26 d.; gimimo vieta: Nica (Prancūzija); pilietybė: Prancūzijos.“


title: Tarybos įgyvendinimo reglamentas (ES) 2020/1125 2020 m. liepos 30 d. kuriuo įgyvendinamas Reglamentas (ES) 2019/796 dėl ribojamųjų priemonių, skirtų kovai su kibernetiniais išpuoliais, keliančiais grėsmę Sąjungai arba jos valstybėms narėms

text:
30.7.2020

                  LT

                  Europos Sąjungos oficialusis leidinys

                  L 246/4

         TARYBOS ĮGYVENDINIMO REGLAMENTAS (ES) 2020/1125
         2020 m. liepos 30 d.
         kuriuo įgyvendinamas Reglamentas (ES) 2019/796 dėl ribojamųjų priemonių, skirtų kovai su kibernetiniais išpuoliais, keliančiais grėsmę Sąjungai arba jos valstybėms narėms
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. gegužės 17 d. Tarybos reglamentą (ES) 2019/796 dėl ribojamųjų priemonių, skirtų kovai su kibernetiniais išpuoliais, keliančiais grėsmę Sąjungai arba jos valstybėms narėms (1), ir ypač į jo 13 straipsnio 1 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2019 m. gegužės 17 d. Taryba priėmė Reglamentą (ES) 2019/796;

                     (2)

                     tikslinės ribojamosios priemonės, nukreiptos prieš didelį poveikį turinčius kibernetinius išpuolius, kurie kelia išorės grėsmę Sąjungai ar jos valstybėms narėms, yra viena iš priemonių, įtrauktų į Bendro Sąjungos diplomatinio atsako į kibernetinę kenkimo veiklą sistemą (Kibernetinio saugumo diplomatijos priemonių rinkinį) ir yra gyvybiškai svarbi priemonė siekiant atgrasyti nuo tokios veiklos ir į ją reaguoti. Ribojamosios priemonės taip pat gali būti taikomos reaguojant į kibernetinius išpuolius, turinčius didelį poveikį trečiosioms valstybėms ar tarptautinėms organizacijoms, kai manoma, kad tai būtina siekiant bendrų užsienio ir saugumo politikos tikslų, nustatytų atitinkamose Europos Sąjungos sutarties 21 straipsnio nuostatose;

                     (3)

                     2018 m. balandžio 16 d. Taryba priėmė išvadas, kuriose ji griežtai pasmerkė piktavališką informacinių ir ryšių technologijų (IRT), įskaitant „WannaCry“ ir „NotPetya“, padariusių didelę žalą ir ekonominių nuostolių Sąjungoje ir už jos ribų, naudojimą. 2018 m. spalio 4 d. Europos Vadovų Tarybos ir Europos Komisijos pirmininkai ir Sąjungos vyriausiasis įgaliotinis užsienio reikalams ir saugumo politikai (vyriausiasis įgaliotinis) bendrame pareiškime išreiškė didelį susirūpinimą dėl mėginimo įvykdyti kibernetinį išpuolį siekiant pakenkti Cheminio ginklo uždraudimo organizacijos (OPCW) Nyderlanduose vientisumui – tai buvo agresyvus aktas, demonstruojantis nepagarbą kilniam OPCW tikslui. Vyriausiasis įgaliotinis 2019 m. balandžio 12 d. deklaracijoje Sąjungos vardu paragino subjektus liautis vykdžius kibernetinę kenkimo veiklą, kuria siekiama pakenkti Sąjungos vientisumui, saugumui ir ekonominiam konkurencingumui, įskaitant intelektinės nuosavybės vagystes pasinaudojant kibernetine erdve. Tokios vagystės pasinaudojant kibernetine erdve apima vagystes, kurias vykdo subjektas, viešai žinomas kaip „APT10“ (Advanced Persistent Threat 10);

                     (4)

                     atsižvelgiant į tai ir siekiant užkirsti kelią besitęsiančiam ir aktyvėjančiam piktavališkam elgesiui kibernetinėje erdvėje, neskatinti jo, atgrasyti nuo jo ir reaguoti į jį, į Reglamento (ES) 2019/796 I priede pateiktą fizinių ir juridinių asmenų, subjektų ir organizacijų, kuriems taikomos ribojamosios priemonės, sąrašą turėtų būti įtraukti šeši fiziniai asmenys ir trys subjektai arba organizacijos. Tie asmenys ir subjektai arba organizacijos yra atsakingi už kibernetinius išpuolius arba mėginimus įvykdyti kibernetinius išpuolius, įskaitant mėginimus įvykdyti kibernetinį išpuolį prieš OPCW, ir kibernetinius išpuolius, viešai žinomus kaip „WannaCry“ ir „NotPetya“, taip pat „Operation Cloud Hopper“, arba teikė paramą, dalyvavo ar sudarė palankias sąlygas juos vykdant;

                     (5)

                     todėl Reglamentas (ES) 2019/796 turėtų būti atitinkamai iš dalies pakeistas,

               PRIĖMĖ ŠĮ REGLAMENTĄ:

            1 straipsnis
            Reglamento (ES) 2019/796 I priedas iš dalies keičiamas taip, kaip išdėstyta šio reglamento priede.

            2 straipsnis
            Šis reglamentas įsigalioja jo paskelbimo Europos Sąjungos oficialiajame leidinyje dieną.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. liepos 30 d.

                  Tarybos vardu

                  Pirmininkas

               M. ROTH

            (1)  OL L 129I, 2019 5 17, p. 1.

            PRIEDAS
            Į Reglamento (ES) 2019/796 I priede pateiktą fizinių ir juridinių asmenų, subjektų ir organizacijų sąrašą įtraukiami toliau nurodyti asmenys ir subjektai arba organizacijos:

               „A.   Fiziniai asmenys

                           Vardas, pavardė

                           Identifikuojamoji informacija

                           Įtraukimo į sąrašą priežastys

                           Įtraukimo į sąrašą data

                           1.

                           GAO Qiang

                           Gimimo vieta: Shandong provincija, Kinija
                           Adresas: Room 1102, Guanfu Mansion, 46 Xinkai Road, Hedong District, Tianjin, China
                           Pilietybė: Kinijos
                           Lytis: vyras

                           Gao Qiang dalyvauja vykdant operaciją „Operation Cloud Hopper“ – eilę kibernetinių išpuolių, kurie turi didelį poveikį, kurių kilmė – už Sąjungos ribų ir kurie kelia išorinę grėsmę Sąjungai ar jos valstybėms narėms, taip pat kibernetinių išpuolių, kurie turi didelį poveikį trečiosioms valstybėms.
                           „Operation Cloud Hopper“ buvo nukreipta prieš tarptautinių bendrovių šešiuose žemynuose, įskaitant Sąjungoje esančias bendroves, informacines sistemas ir ją įvykdžius buvo įgyta neteisėta prieiga prie neskelbtinų komercinių duomenų ir dėl to buvo sukelta didelių ekonominių nuostolių.

                           2020 7 30

                           „Operation Cloud Hopper“ įvykdė subjektas, viešai žinomas kaip „APT10“ („Advanced Persistent Threat 10“) (alias: „Red Apollo“, CVNX, „Stone Panda“, „MenuPass“ ir „Potassium“).
                           Gao Qiang gali būti susietas su APT10, įskaitant per jo sąsajas su APT10 valdymo ir kontrolės infrastruktūra. Be to, Gao Qiang buvo įdarbintas subjekte „Huaying Haitai“, kuris yra įtrauktas į sąrašą už paramos teikimą ir palankių sąlygų sudarymą vykdant „Operation Cloud Hopper“. Jis turi sąsajų su Zhang Shilong, kuris taip pat yra įtrauktas į sąrašą dėl sąsajų su „Operation Cloud Hopper“. Todėl Gao Qiang yra siejamas tiek su „Huaying Haitai“, tiek su Zhang Shilong.

                           2.

                           ZHANG Shilong

                           Adresas: Hedong, Yuyang Road No 121, Tianjin, China
                           Pilietybė: Kinijos
                           Lytis: vyras

                           Zhang Shilong dalyvauja vykdant „Operation Cloud Hopper“ – eilę kibernetinių išpuolių, kurie turi didelį poveikį, kurių kilmė – už Sąjungos ribų ir kurie kelia išorinę grėsmę Sąjungai ar jos valstybėms narėms, taip pat kibernetinių išpuolių, kurie turi didelį poveikį trečiosioms valstybėms.
                           „Operation Cloud Hopper“ buvo nukreipta prieš tarptautinių bendrovių šešiuose žemynuose, įskaitant Sąjungoje esančias bendroves, informacines sistemas ir ją įvykdžius buvo įgyta neteisėta prieiga prie neskelbtinų komercinių duomenų ir dėl to buvo sukelta didelių ekonominių nuostolių.
                           „Operation Cloud Hopper“ įvykdė subjektas, viešai žinomas kaip „APT10“ („Advanced Persistent Threat 10“) (alias: „Red Apollo“, CVNX, „Stone Panda“, „MenuPass“ ir „Potassium“).

                           2020 7 30

                           Zhang Shilong gali būti siejamas su APT10, be kita ko, dėl kenkimo programinės įrangos, kurią jis sukūrė ir testavo APT10 vykdytų kibernetinių išpuolių kontekste. Be to, Zhang Shilong buvo įdarbintas subjekte „Huaying Haitai“, kuris yra įtrauktas į sąrašą už paramos teikimą ir palankių sąlygų sudarymą vykdant „Operation Cloud Hopper“. Jis turi sąsajų su Gao Qiang, kuris taip pat yra įtrauktas į sąrašą dėl sąsajų su „Operation Cloud Hopper“. Todėl Zhang Shilong yra siejamas tiek su „Huaying Haitai“, tiek su Gao Qiang.

                           3.

                           Alexey Valeryevich MININ

                           Алексей Валерьевич МИНИН
                           Gimimo data: 1972 m. gegužės 27 d.
                           Gimimo vieta: Permės apskritis, Rusijos TFSR (dabar – Rusijos Federacija)
                           Paso Nr.: 120017582
                           Išduotas: Rusijos Federacijos užsienio reikalų ministerijos Galioja: nuo 2017 m. balandžio 17 d. iki 2022 m. balandžio 17 d.
                           Vieta: Maskva, Rusijos Federacija
                           Pilietybė: Rusijos
                           Lytis: vyras

                           Alexey Minin dalyvavo mėginant įvykdyti kibernetinį išpuolį, kuris galėjo turėti didelį poveikį, prieš Cheminio ginklo uždraudimo organizaciją (OPCW) Nyderlanduose.
                           Rusijos Federacijos ginkluotųjų pajėgų generalinio štabo vyriausiosios valdybos (GU/GRU) žmonių žvalgybinės paramos pareigūnas Alexey Minin buvo keturių Rusijos karinės žvalgybos pareigūnų grupės, kuri 2018 m. balandžio mėn. mėgino įgyti neteisėtą prieigą prie OPCW Hagoje (Nyderlandai) belaidžio tinklo, narys. Mėginant įvykdyti kibernetinį išpuolį buvo siekiama įsilaužti į OPCW belaidį tinklą. Jeigu šis mėginimas būtų buvęs sėkmingai įvykdytas, būtų kilusi grėsmė tinklo saugumui ir OPCW vykdomam tiriamajam darbui. Nyderlandų gynybos žvalgybos ir saugumo tarnyba (DISS) (Militaire Inlichtingen- en Veiligheidsdienst – MIVD) sužlugdė mėginimą įvykdyti kibernetinį išpuolį ir tokiu būdu užkirto kelią padaryti didelę žalą OPCW.

                           2020 7 30

                           4.

                           Aleksei Sergeyvich MORENETS

                           Алексей Сергеевич МОРЕНЕЦ
                           Gimimo data: 1977 m. liepos 31 d.
                           Gimimo vieta: Murmansko apskritis, Rusijos TFSR (dabar – Rusijos Federacija)
                           Paso Nr.: 100135556
                           Išduotas: Rusijos Federacijos užsienio reikalų ministerijos Galioja: nuo 2017 m. balandžio 17 d. iki 2022 m. balandžio 17 d.
                           Vieta: Maskva, Rusijos Federacija
                           Pilietybė: Rusijos
                           Lytis: vyras

                           Aleksei Morenets dalyvavo mėginant įvykdyti kibernetinį išpuolį, kuris galėjo turėti didelį poveikį, prieš Cheminio ginklo uždraudimo organizaciją (OPCW) Nyderlanduose.
                           Rusijos Federacijos ginkluotųjų pajėgų generalinio štabo vyriausiosios valdybos (GU/GRU) kibernetinis operatorius Aleksei Morenets buvo keturių Rusijos karinės žvalgybos pareigūnų grupės, kuri 2018 m. balandžio mėn. mėgino įgyti neteisėtą prieigą prie OPCW Hagoje (Nyderlandai) belaidžio tinklo, narys. Mėginant įvykdyti kibernetinį išpuolį buvo siekiama įsilaužti į OPCW belaidį tinklą. Jeigu šis mėginimas būtų buvęs sėkmingai įvykdytas, būtų kilusi grėsmė tinklo saugumui ir OPCW vykdomam tiriamajam darbui. Nyderlandų gynybos žvalgybos ir saugumo tarnyba (DISS) (Militaire Inlichtingen- en Veiligheidsdienst – MIVD) sužlugdė mėginimą įvykdyti kibernetinį išpuolį ir tokiu būdu užkirto kelią galimybei padaryti didelę žalą OPCW.

                           2020 7 30

                           5.

                           Evgenii Mikhaylovich SEREBRIAKOV

                           Евгений Михайлович СЕРЕБРЯКОВ
                           Gimimo data: 1981 m. liepos 26 d.
                           Gimimo vieta: Kurskas, Rusijos TFSR (dabar – Rusijos Federacija)
                           Paso Nr.: 100135555
                           Išduotas: Rusijos Federacijos užsienio reikalų ministerijos Galioja: nuo 2017 m. balandžio 17 d. iki 2022 m. balandžio 17 d.
                           Vieta: Maskva, Rusijos Federacija
                           Pilietybė: Rusijos
                           Lytis: vyras

                           Evgenii Serebriakov dalyvavo mėginant įvykdyti kibernetinį išpuolį, kuris galėjo turėti didelį poveikį, prieš Cheminio ginklo uždraudimo organizaciją (OPCW) Nyderlanduose.
                           Rusijos Federacijos ginkluotųjų pajėgų generalinio štabo vyriausiosios valdybos (GU/GRU) kibernetinis operatorius Evgenii Serebriakov buvo keturių Rusijos karinės žvalgybos pareigūnų grupės, kuri 2018 m. balandžio mėn. mėgino įgyti neteisėtą prieigą prie OPCW Hagoje (Nyderlandai) belaidžio tinklo, narys. Mėginant įvykdyti kibernetinį išpuolį buvo siekiama įsilaužti į OPCW belaidį tinklą. Jeigu šis mėginimas būtų buvęs sėkmingai įvykdytas, būtų kilusi grėsmė tinklo saugumui ir OPCW vykdomam tiriamajam darbui. Nyderlandų gynybos žvalgybos ir saugumo tarnyba (DISS) (Militaire Inlichtingen- en Veiligheidsdienst – MIVD) sužlugdė mėginimą įvykdyti kibernetinį išpuolį ir tokiu būdu užkirto kelią galimybei padaryti didelę žalą OPCW.

                           2020 7 30

                           6.

                           Oleg Mikhaylovich SOTNIKOV

                           Олег Михайлович СОТНИКОВ
                           Gimimo data: 1972 m. rugpjūčio 24 d.
                           Gimimo vieta: Uljanovskas, Rusijos TFSR (dabar – Rusijos Federacija)
                           Paso Nr.: 120018866
                           Išduotas: Rusijos Federacijos užsienio reikalų ministerijos Galioja nuo 2017 m. balandžio 17 d. iki 2022 m. balandžio 17 d.
                           Vieta: Maskva, Rusijos Federacija
                           Pilietybė: Rusijos
                           Lytis: vyras

                           Oleg Sotnikov dalyvavo mėginant įvykdyti kibernetinį išpuolį, kuris galėjo turėti didelį poveikį, prieš Cheminio ginklo uždraudimo organizaciją (OPCW) Nyderlanduose.
                           Rusijos Federacijos ginkluotųjų pajėgų generalinio štabo vyriausiosios valdybos (GU/GRU) žmonių žvalgybinės paramos pareigūnas Oleg Sotnikov buvo keturių Rusijos karinės žvalgybos pareigūnų grupės, kuri 2018 m. balandžio mėn. mėgino įgyti neteisėtą prieigą prie OPCW Hagoje (Nyderlandai) belaidžio tinklo, narys. Mėginant įvykdyti kibernetinį išpuolį buvo siekiama įsilaužti į OPCW belaidį tinklą. Jeigu šis mėginimas būtų buvęs sėkmingai įvykdytas, būtų kilusi grėsmė tinklo saugumui ir OPCW vykdomam tiriamajam darbui. Nyderlandų gynybos žvalgybos ir saugumo tarnyba (DISS) (Militaire Inlichtingen- en Veiligheidsdienst – MIVD) sužlugdė mėginimą įvykdyti kibernetinį išpuolį ir tokiu būdu užkirto kelią galimybei padaryti didelę žalą OPCW.

                           2020 7 30

                     B.   Juridiniai asmenys, subjektai ir organizacijos

                           Pavadinimas

                           Identifikuojamoji informacija

                           Įtraukimo į sąrašą priežastys

                           Įtraukimo į sąrašą data

                           1.

                           Tianjin Huaying Haitai Science and Technology Development Co. Ltd (Huaying Haitai)

                              Alias: Haitai Technology Development Co. Ltd
                           Vieta: Tianjin, Kinija

                           „Huaying Haitai“ teikė finansinę, techninę arba materialinę paramą ir sudarė palankias sąlygas vykdant operaciją „Operation Cloud Hopper“ – eilę kibernetinių išpuolių, kurie turi didelį poveikį, kurių kilmė – už Sąjungos ribų ir kurie kelia išorinę grėsmę Sąjungai ar jos valstybėms narėms, taip pat kibernetinių išpuolių, kurie turi didelį poveikį trečiosioms valstybėms.
                           „Operation Cloud Hopper“ buvo nukreipta prieš tarptautinių bendrovių šešiuose žemynuose, įskaitant Sąjungoje esančias bendroves, informacines sistemas ir ją įvykdžius buvo įgyta neteisėta prieiga prie neskelbtinų komercinių duomenų ir dėl to buvo sukelta didelių ekonominių nuostolių.
                           „Operation Cloud Hopper“ įvykdė subjektas, viešai žinomas kaip „APT10“ („Advanced Persistent Threat 10“) (alias: „Red Apollo“, CVNX, „Stone Panda“, „MenuPass“ ir „Potassium“).
                           „Huaying Haitai“ gali būti siejamas su APT10. Be to, subjekte „Huaying Haitai“ buvo įdarbinti Gao Qiang ir Zhang Shilong, kurie abu yra įtraukti į sąrašą dėl sąsajų su „Operation Cloud Hopper“. Todėl „Huaying Haitai“ siejamas su Gao Qiang ir Zhang Shilong.

                           2020 7 30

                           2.

                           Chosun Expo

                              Alias: Chosen Expo; Korėjos eksporto bendroji įmonė
                           Vieta: KLDR

                           „Chosun Expo“ teikė finansinę, techninę arba materialinę paramą ir sudarė palankias sąlygas vykdant eilę kibernetinių išpuolių, kurie turi didelį poveikį, kurių kilmė – už Sąjungos ribų ir kurie kelia išorinę grėsmę Sąjungai ar jos valstybėms narėms, taip pat kibernetinių išpuolių, kurie turi didelį poveikį trečiosioms valstybėms. Tarp šių kibernetinių išpuolių – išpuolis, viešai žinomas kaip „WannaCry“, ir kibernetiniai išpuoliai prieš Lenkijos finansų priežiūros instituciją ir „Sony Pictures Entertainment“, taip pat kibernetinė vagystė iš Bangladešo banko ir bandymas įvykdyti kibernetinę vagystę iš Vietnamo „Tien Phong“ banko.
                           „WannaCry“ sutrikdė informacines sistemas visame pasaulyje, nes pasinaudojant išpirkos reikalavimo programine įranga buvo įsibrauta į informacines sistemas ir užblokuota prieiga prie duomenų. Šis kibernetinis išpuolis paveikė Sąjungoje esančių bendrovių informacines sistemas, be kita ko, informacines sistemas, susijusias su paslaugomis, kurios yra reikalingos esminėms paslaugoms ir ekonominei veiklai valstybėse narėse palaikyti.
                           „WannaCry“ įvykdė subjektas, viešai žinomas kaip „APT38“ („Advanced persistent Threat“ 38) arba „Lazarus Group“.
                           „Chosun Expo“ gali būti siejama su APT38 ir „Lazarus Group“, be kita ko, dėl sąskaitų, naudotų vykdant kibernetinius išpuolius.

                           2020 7 30

                           3.

                           Rusijos Federacijos ginkluotųjų pajėgų generalinio štabo vyriausiosios valdybos (GU/GRU) pagrindinis specialiųjų technologijų centras (GTsST)

                           Adresas: Kirovo gatvė 22, Maskva, Rusijos Federacija

                           Rusijos Federacijos ginkluotųjų pajėgų generalinio štabo vyriausiosios valdybos (GU/GRU) pagrindinis specialiųjų technologijų centras (GTsST), taip pat žinomas pagal vietos pašto numerį 74455, yra atsakingas už kibernetinius išpuolius, kurie turi didelį poveikį, kurių kilmė – už Sąjungos ribų ir kurie kelia išorinę grėsmę Sąjungai ar jos valstybėms narėms, taip pat kibernetinius išpuolius, kurie turi didelį poveikį trečiosioms valstybėms, įskaitant kibernetinius išpuolius, viešai žinomus kaip „NotPetya“ arba „EternalPetya“, įvykdytus 2017 m. birželio mėn., ir kibernetinius išpuolius prieš Ukrainos elektros tinklą, įvykdytus 2015–2016 m. žiemą.
                           Dėl „NotPetya“ arba „EternalPetya“ ne vienoje bendrovėje, esančioje Sąjungoje, plačiau Europoje ir visame pasaulyje, duomenys tapo neprieinami, nes pasinaudojant išpirkos reikalavimo programine įranga buvo įsibrauta į kompiuterius ir užblokuota prieiga prie duomenų, ir dėl to, be kitų nuostolių, buvo sukelta didelių ekonominių nuostolių. Dėl kibernetinio išpuolio prieš Ukrainos elektros tinklą dalis tinklo buvo išjungta žiemos metu.

                           2020 7 30“

                           „NotPetya“ arba „EternalPetya“ įvykdė subjektas, viešai žinomas kaip „Sandworm“ (alias: „Sandworm Team“, „BlackEnergy Group“, „Voodoo Bear“, „Quedagh“, „Olympic Destroyer“ ir „Telebots“), kuris taip pat yra susijęs su išpuoliu prieš Ukrainos elektros tinklą.
                           Rusijos Federacijos ginkluotųjų pajėgų generalinio štabo vyriausiosios valdybos pagrindinis specialiųjų technologijų centras atlieka aktyvų vaidmenį kibernetinėje veikloje, kurią vykdo „Sandworm“, ir gali būti siejamas su „Sandworm“.


title: Tarybos įgyvendinimo reglamentas (ES) 2020/1128 2020 m. liepos 30 d. kuriuo įgyvendinama Reglamento (EB) Nr. 2580/2001 dėl specialių ribojančių priemonių, taikomų tam tikriems asmenims ir subjektams siekiant kovoti su terorizmu, 2 straipsnio 3 dalis ir panaikinamas Įgyvendinimo reglamentas (ES) 2020/19

text:
31.7.2020

                  LT

                  Europos Sąjungos oficialusis leidinys

                  L 247/1

         TARYBOS ĮGYVENDINIMO REGLAMENTAS (ES) 2020/1128
         2020 m. liepos 30 d.
         kuriuo įgyvendinama Reglamento (EB) Nr. 2580/2001 dėl specialių ribojančių priemonių, taikomų tam tikriems asmenims ir subjektams siekiant kovoti su terorizmu, 2 straipsnio 3 dalis ir panaikinamas Įgyvendinimo reglamentas (ES) 2020/19
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2001 m. gruodžio 27 d. Tarybos reglamentą (EB) Nr. 2580/2001 dėl specialių ribojančių priemonių, taikomų tam tikriems asmenims ir subjektams siekiant kovoti su terorizmu (1),ypač į jo 2 straipsnio 3 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2020 m. sausio 13 d. Taryba priėmė Įgyvendinimo reglamentą (ES) 2020/19 (2), kuriuo įgyvendinama Reglamento (EB) Nr. 2580/2001 2 straipsnio 3 dalis, kuria nustatomas atnaujintas asmenų, grupių ir organizacijų, kuriems taikomas Reglamentas (EB) Nr. 2580/2001, sąrašas (toliau – Sąrašas);

                     (2)

                     Taryba, kai buvo praktiškai įmanoma, visiems asmenims, grupėms ir organizacijoms pateikė motyvų pareiškimus, kuriuose paaiškinta, kodėl jie buvo įtraukti į Sąrašą;

                     (3)

                     Taryba Europos Sąjungos oficialiajame leidinyje paskelbtu pranešimu informavo Sąraše išvardytus asmenis, grupes ir organizacijas, kad ji nusprendė palikti juos Sąraše. Taryba taip pat informavo atitinkamus asmenis, grupes ir organizacijas, kad tuo atveju, jei jiems dar nėra pateiktas Tarybos motyvų pareiškimas, kuriame paaiškinta, kodėl jie buvo įtraukti į Sąrašą, jie gali prašyti pateikti tokį motyvų pareiškimą;

                     (4)

                     Taryba peržiūrėjo Sąrašą, kaip reikalaujama pagal Reglamento (EB) Nr. 2580/2001 2 straipsnio 3 dalį. Atlikdama tą peržiūrą, Taryba atsižvelgė į suinteresuotųjų subjektų jai pateiktas pastabas, taip pat į atnaujintą informaciją, gautą iš nacionalinių kompetentingų institucijų, apie į Sąrašą įtrauktų asmenų ir organizacijų statusą nacionaliniu lygmeniu;

                     (5)

                     Taryba patikrino, ar kompetentingos institucijos, kaip nurodyta Tarybos bendrosios pozicijos 2001/931/BUSP (3) 1 straipsnio 4 dalyje, yra priėmusios sprendimus dėl visų Sąraše esančių asmenų, grupių ir organizacijų, kadangi jie yra su teroro aktais susiję, kaip tai suprantama Bendrosios pozicijos 2001/931/BUSP 1 straipsnio 2 ir 3 dalyse. Taryba taip pat padarė išvadą, kad asmenims, grupėms ir organizacijoms, kuriems taikomi Bendrosios pozicijos 2001/931/BUSP 2, 3 ir 4 straipsniai, turėtų būti toliau taikomos Reglamente (EB) Nr. 2580/2001 numatytos konkrečios ribojamosios priemonės;

                     (6)

                     Taryba padarė išvadą, kad nebėra pagrindų vieną asmenį palikti asmenų, grupių ir organizacijų, kuriems taikomi Bendrosios pozicijos 2001/931/BUSP 2, 3 ir 4 straipsniai, sąraše;

                     (7)

                     Sąrašas turėtų būti atitinkamai atnaujintas, o Įgyvendinimo reglamentas (ES) 2020/19 turėtų būti panaikintas,

               PRIĖMĖ ŠĮ REGLAMENTĄ:

            1 straipsnis
            Reglamento (EB) Nr. 2580/2001 2 straipsnio 3 dalyje numatytas sąrašas pateikiamas šio reglamento priede.

            2 straipsnis
            Įgyvendinimo reglamentas (ES) 2020/19 panaikinamas.

            3 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. liepos 30 d.

                  Tarybos vardu

                  Pirmininkas

               M. ROTH

            (1)  OL L 344, 2001 12 28, p. 70.

            (2)  2020 m. sausio 13 d. Tarybos įgyvendinimo reglamentas (ES) 2020/19, kuriuo įgyvendinama Reglamento (EB) Nr. 2580/2001 dėl specialių ribojančių priemonių, taikomų tam tikriems asmenims ir subjektams siekiant kovoti su terorizmu, 2 straipsnio 3 dalis ir panaikinamas Įgyvendinimo reglamentas (ES) 2019/1337 (OL L 8 I, 2020 1 14, p. 1).

            (3)  2001 m. gruodžio 27 d. Tarybos bendroji pozicija 2001/931/BUSP dėl konkrečių priemonių taikymo kovojant su terorizmu (OL L 344, 2001 12 28, p. 93).

            PRIEDAS

               1 STRAIPSNYJE NURODYTAS ASMENŲ, GRUPIŲ IR ORGANIZACIJŲ SĄRAŠAS

            I.   ASMENYS

                        1.

                        ABDOLLAHI Hamed (dar žinomas kaip Mustafa Abdullahi), gimęs 1960 8 11 Irane. Paso Nr.: D9004878.

                        2.

                        AL-NASSER, Abdelkarim Hussein Mohamed, gimęs Al Ihsa (Saudo Arabija), Saudo Arabijos pilietis.

                        3.

                        AL YACOUB, Ibrahim Salih Mohammed, gimęs 1966 10 16 Tarute (Saudo Arabija), Saudo Arabijos pilietis.

                        4.

                        ARBABSIAR Manssor (dar žinomas kaip Mansour Arbabsiar), gimęs 1955 3 6 arba 1955 3 15 Irane. Irano ir JAV pilietis; paso Nr.: C2002515 (Iranas); paso Nr.: 477845448 (JAV). Nacionalinio tapatybės dokumento Nr.: 07442833, galiojo iki 2016 3 15 (JAV vairuotojo pažymėjimas).

                        5.

                        ASSADI Assadollah, gimęs 1971 12 22 Teherane (Iranas), Irano pilietis. Irano diplomatinio paso numeris: D9016657.

                        6.

                        BOUYERI, Mohammed (dar žinomas kaip Abu ZUBAIR; dar žinomas kaip SOBIAR; dar žinomas kaip Abu ZOUBAIR), gimęs 1978 3 8 Amsterdame (Nyderlandai).

                        7.

                        EL HAJJ, Hassan Hassan, gimęs 1988 3 22 Zaghdraiya, Sidone, Libane, Kanados pilietis. Paso Nr.: JX446643 (Kanada).

                        8.

                        HASHEMI MOGHADAM Saeid, gimęs 1962 8 6 Teherane (Iranas), Irano pilietis. Paso Nr.: D9016290, galiojo iki 2019 2 4.

                        9.

                        IZZ-AL-DIN, Hasan (dar žinomas kaip GARBAYA, Ahmed; dar žinomas kaip SA-ID; dar žinomas kaip SALWWAN, Samir), gimęs 1963 m. Libane, Libano pilietis.

                        10.

                        MELIAD, Farah, gimęs 1980 11 5 Sidnėjuje (Australija), Australijos pilietis. Paso Nr.: M2719127 (Australija).

                        11.

                        MOHAMMED, Khalid Shaikh (dar žinomas kaip ALI, Salem; dar žinomas kaip BIN KHALID, Fahd Bin Adballah; dar žinomas kaip HENIN, Ashraf Refaat Nabith; dar žinomas kaip WADOOD, Khalid Adbul), gimęs 1965 4 14 arba 1964 3 1 Pakistane, paso Nr.: 488555.

                        12.

                        ȘANLI, Dalokay (dar žinomas kaip Sinan), gimęs 1976 10 13 Piuliumiūre (Pülümür) (Turkija).

                        13.

                        SHAHLAI Abdul Reza (dar žinomas kaip Abdol Reza Shala’i; dar žinomas kaip Abd-al Reza Shalai; dar žinomas kaip Abdorreza Shahlai; dar žinomas kaip Abdolreza Shahla’i; dar žinomas kaip Abdul-Reza Shahlaee; dar žinomas kaip Hajj Yusef; dar žinomas kaip Haji Yusif; dar žinomas kaip Hajji Yasir; dar žinomas kaip Hajji Yusif; dar žinomas kaip Yusuf Abu-al-Karkh), gimęs apie 1957 m. Irane. Adresai: 1) Kermanšahas, Iranas; 2) Mehrano karinė bazė, Ilamo provincija, Iranas.

                        14.

                        SHAKURI Ali Gholam, gimęs apie 1965 m. Teherane (Iranas).

                  II.   GRUPĖS IR ORGANIZACIJOS

                        1.

                        „Abu Nidal organizacija“ („Abu Nidal Organisation“, „ANO“) (dar žinoma kaip „Fatah“ revoliucinė taryba („Fatah Revolutionary Council“); dar žinoma kaip Arabų revoliucinės brigados („Arab Revolutionary Brigades“); dar žinoma kaip „Juodasis rugsėjis“ („Black September“); dar žinoma kaip Musulmonų socialistų revoliucinė organizacija („Revolutionary Organisation of Socialist Muslims“).

                        2.

                        „Al-Aqsa“ kankinių brigada („Al-Aqsa Martyrs’ Brigade“).

                        3.

                        „Al-Aqsa e.V“.

                        4.

                        „Babbar Khalsa“.

                        5.

                        „Filipinų komunistų partija“ („Communist Party of the Philippines“), įskaitant „Naująją liaudies armiją“ („New People’s Army“, „NPA“), Filipinai.

                        6.

                        Irano žvalgybos ir saugumo ministerijos Vidaus saugumo direktoratas (Directorate for Internal Security of the Iranian Ministry for Intelligence and Security).

                        7.

                        „Gama’a al-Islamiyya“ (dar žinoma kaip „Al-Gama’a al-Islamiyya“) (Islamo grupuotė („Islamic Group“, „IG“)).

                        8.

                        „İslami Büyük Doğu Akıncılar Cephesi“ – IBDA-C (Didysis islamo rytų karių frontas („Great Islamic Eastern Warriors Front“)).

                        9.

                        „Hamas“, įskaitant „Hamas-Izz al-Din al-Qassem“.

                        10.

                        „Hizballah“ karinis sparnas“ („Hizballah Military Wing“) (dar žinomas kaip „Hezbollah“ karinis sparnas („Hezbollah Military Wing“); dar žinomas kaip „Hizbullah“ karinis sparnas („Hizbullah Military Wing“); dar žinomas kaip „Hizbollah“ karinis sparnas („Hizbollah Military Wing“); dar žinomas kaip „Hezballah“ karinis sparnas („Hezballah Military Wing“); dar žinomas kaip „Hisbollah“ karinis sparnas („Hisbollah Military Wing“); dar žinomas kaip „Hizbu’llah“ karinis sparnas („Hizbu’llah Military Wing“); dar žinomas kaip „Hizb Allah“ karinis sparnas („Hizb Allah Military Wing“); dar žinomas kaip „Džihado taryba“ („Jihad Council“) (ir visi jam pavaldūs padaliniai, įskaitant Išorės saugumo organizaciją („External Security Organisation“)).

                        11.

                        „Hizbul Mujahideen“, „HM“.

                        12.

                        „Khalistano Zindabad pajėgos“ („Khalistan Zindabad Force“, „KZF“).

                        13.

                        „Kurdistano darbininkų partija“ („Kurdistan Workers’ Party“, „PKK“) (dar žinoma kaip „KADEK“; dar žinoma kaip „KONGRA-GEL“).

                        14.

                        „Tamilų Elamo išlaisvinimo tigrai“ („Liberation Tigers of Tamil Eelam“, „LTTE“).

                        15.

                        „Ejército de Liberación Nacional“ („Nacionalinė išlaisvinimo armija“ („National Liberation Army“)).

                        16.

                        „Palestinos islamo džihadas“ („Palestinian Islamic Jihad“, „PIJ“).

                        17.

                        „Palestinos išlaisvinimo liaudies frontas“ („Popular Front for the Liberation of Palestine“, „PFLP“).

                        18.

                        „Palestinos išlaisvinimo liaudies fronto Aukščiausioji vadovybė“ („Popular Front for the Liberation of Palestine – General Command“) (dar žinoma kaip „PFLP Aukščiausioji vadovybė“ („PFLP – General Command“)).

                        19.

                        „Devrimci Halk Kurtuluș Partisi-Cephesi“ – „DHKP/C“ (dar žinoma kaip „Devrimci Sol“ („Revoliucinė kairė“) („Revolutionary Left“); dar žinoma kaip „Dev Sol“), „Revoliucinė liaudies išlaisvinimo armija / frontas / partija“ („Revolutionary People’s Liberation Army/Front/Party“).

                        20.

                        „Šviečiantis kelias“ („Sendero Luminoso“ („Shining Path“), „SL“).

                        21.

                        „Teyrbazen Azadiya Kurdistan“ – „TAK“ (dar žinoma kaip „Kurdistano laisvės sakalai“ („Kurdistan Freedom Falcons“); dar žinoma kaip „Kurdistano laisvės vanagai“ („Kurdistan Freedom Hawks“)).


title: Tarybos įgyvendinimo reglamentas (ES) 2020/1130 2020 m. liepos 30 d. kuriuo įgyvendinama Reglamento (ES) 2016/44 dėl ribojamųjų priemonių atsižvelgiant į padėtį Libijoje 21 straipsnio 2 dalis

text:
31.7.2020

                  LT

                  Europos Sąjungos oficialusis leidinys

                  L 247/14

         TARYBOS ĮGYVENDINIMO REGLAMENTAS (ES) 2020/1130
         2020 m. liepos 30 d.
         kuriuo įgyvendinama Reglamento (ES) 2016/44 dėl ribojamųjų priemonių atsižvelgiant į padėtį Libijoje 21 straipsnio 2 dalis
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. sausio 18 d. Tarybos reglamentą (ES) 2016/44 dėl ribojamųjų priemonių atsižvelgiant į padėtį Libijoje ir kuriuo panaikinamas Reglamentas (ES) Nr. 204/2011 (1), ypač į jo 21 straipsnio 2 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2016 m. sausio 18 d. Taryba priėmė Reglamentą (ES) 2016/44;

                     (2)

                     pagal Reglamento (ES) 2016/44 21 straipsnio 6 dalį Taryba peržiūrėjo to reglamento III priede pateiktą asmenų ir subjektų, kuriems taikomos ribojamosios priemonės, sąrašą;

                     (3)

                     Taryba padarė išvadą, kad ribojamosios priemonės turėtų būti toliau taikomos visiems į Reglamento (ES) 2016/44 III priede pateiktą sąrašą įtrauktiems asmenims ir subjektams, ir kad turėtų būti atnaujinta vieno asmens tapatybės nustatymo informacija;

                     (4)

                     todėl Reglamento (ES) 2016/44 III priedas turėtų būti atitinkamai iš dalies pakeistas,

               PRIĖMĖ ŠĮ REGLAMENTĄ:

            1 straipsnis
            Reglamento (ES) 2016/44 III priedas iš dalies keičiamas pagal šio reglamento priedą.

            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. liepos 30 d.

                  Tarybos vardu

                  Pirmininkas

               M. ROTH

            (1)  OL L 12, 2016 1 19, p. 1.

            PRIEDAS
            Reglamento (ES) 2016/44 III priedo A skirsnyje („Asmenys“) 18 įrašas pakeičiamas taip:

                           „18.

                           GHWELL, Khalifa
                           dar žinomas kaip AL GHWEIL, Khalifa
                           AL-GHAWAIL, Khalifa
                           GHAWIL, Khalifa Mohamed

                           Gim. data: 1956 m. sausio 1 d. arba 1951 m. sausio 1 d.
                           Gim. vieta: Misurata, Libija
                           Pilietybė: Libijos.
                           Pasas: A005465 (Libija), išduotas 2015 m. balandžio 12 d., nustojo galioti 2017 m. balandžio 11 d.,
                           ir
                           J690P666 (Libija), išduotas 2016 m. birželio 12 d., galioja iki 2024 m. birželio 11 d.
                           Lytis: vyras
                           Adresas: Qasr Ahmed Street, Misurata, Libya

                           Khalifa Ghwell buvo tarptautiniu mastu nepripažinto Visuotinio nacionalinio kongreso (VNK) (dar žinomo kaip nacionalinė gelbėjimo Vyriausybė) vadinamasis Ministras Pirmininkas ir gynybos ministras; eidamas šias pareigas jis buvo atsakingas už šios institucijos veiklą.
                           2015 m. liepos 7 d. Khalifa Ghwell parėmė „Nepalaužiamą frontą“ („Alsomood“) – naujas karines 7 brigadų pajėgas, kurių tikslas – užkirsti kelią vienybės Vyriausybės sudarymui Tripolyje, kadangi kartu su VNK „prezidentu“ Nuri Abu Sahmain dalyvavo pasirašymo ceremonijoje, skirtoje šių pajėgų inauguracijai.
                           Būdamas VNK „Ministru Pirmininku“ K. Ghwell atliko vieną iš svarbiausių vaidmenų trukdant sudaryti NSV pagal Libijos politinį susitarimą.
                           Būdamas Tripolio VNK „Ministru Pirmininku ir gynybos ministru“, 2016 m. sausio 15 d. K. Ghwell įsakė suimti visus į Tripolį įžengusios naujos saugumo grupės, kurią paskyrė Nacionalinės santarvės Vyriausybės paskirtasis Ministras Pirmininkas, narius.
                           2016 m. rugpjūčio 31 d. jis įsakė „nacionalinės gelbėjimo Vyriausybės“„Ministrui Pirmininkui“ ir „gynybos ministrui“ grįžti į darbą po to, kai Atstovų Rūmai atmetė NSV.

                           2016 4 1“